รัฐบาลไทย-ข่าวทำเนียบรัฐบาล-“Pre-Arrival Processing” มิติใหม่ในการผ่านพิธีการศุลกากร
วันจันทร์ที่ 29 มกราคม 2561
“Pre-Arrival Processing” มิติใหม่ในการผ่านพิธีการศุลกากร
อธิบดีกรมศุลกากร เป็นประธานในงานสัมมนาทําความเข้าใจเกี่ยวกับกระบวนการทางศุลกากรล่วงหน้าก่อนสินค้ามาถึง (Pre-Arrival Processing) ให้แก่ผู้ประกอบการภาคเอกชนและหน่วยงานที่เกี่ยวข้อง จํานวนกว่า 300 ราย
วันนี้ (วันจันทร์ที่ 29 มกราคม 2561) เวลา 09.00 น นายกุลิศ สมบัติศิริ อธิบดีกรมศุลกากร เป็นประธานในงานสัมมนาทําความเข้าใจเกี่ยวกับกระบวนการทางศุลกากรล่วงหน้าก่อนสินค้ามาถึง (Pre-Arrival Processing) ให้แก่ผู้ประกอบการภาคเอกชนและหน่วยงานที่เกี่ยวข้อง จํานวนกว่า 300 ราย ณ ห้องประชุมใหญ่ สถาบันวิทยาการศุลกากร ชั้น 15 อาคาร 120 ปี กรมศุลกากร คลองเตย
อธิบดีกรมศุลกากร กล่าวว่า ในฐานะที่ประเทศไทยเป็นประเทศสมาชิกขององค์การการค้าโลก (World Trade Organization : WTO) ซึ่งมีหน้าที่ต้องปฏิบัติตามพันธกรณีของ WTO โดยหนึ่งในพันธกรณีที่มีความสําคัญและมีบทบาทเพิ่มมากขึ้นในปัจจุบัน คือ พันธกรณีภายใต้ความตกลงว่าด้วยการอํานวยความสะดวกทางการค้า (Trade Facilitation Agreement หรือ TFA) ซึ่งเป็นความตกลงที่มีวัตถุประสงค์ให้ประเทศสมาชิก อํานวยความสะดวกทางการค้าระหว่างกัน ในส่วนของประเทศไทยได้กําหนดกลไกเพื่อรองรับตามความตกลง TFA ไปกว่าร้อยละ 90 เพื่อเป็นการสนับสนุนการอํานวยความสะดวกทางการค้าภายใต้ความตกลง TFA กรมศุลกากรจึงได้ออกแบบ “กระบวนการทางศุลกากรล่วงหน้าก่อนสินค้ามาถึง” (Pre – Arrival Processing) เพื่ออํานวยความสะดวกให้กับผู้นําของเข้าได้มีทางเลือกในการผ่านพิธีการศุลกากรเพื่อนําสินค้าเข้ามาจากต่างประเทศได้ล่วงหน้าก่อนสินค้ามาถึง ซึ่งจะทําให้สินค้าที่ไม่มีความเสี่ยงสามารถส่งมอบสินค้าได้ทันทีเมื่อสินค้ามาถึง เป็นการลดระยะเวลา ค่าใช้จ่าย รวมทั้งส่งเสริมระบบโลจิสติกส์และการค้าระหว่างประเทศ
กระบวนการทางศุลกากรล่วงหน้าก่อนสินค้ามาถึง (Pre-Arrival Processing) เป็นกระบวนการที่ให้สิทธิกับผู้นําของเข้าในการนําสินค้าเข้ามาจากต่างประเทศทางทะเลหรือทางอากาศที่จะสามารถยื่นใบขนสินค้าขาเข้าและยื่นชําระค่าภาษีอากร (ถ้ามี) ล่วงหน้า ก่อนที่เรือ/อากาศยานจะเข้ามาถึง ณ ท่า/สนามบินที่เป็นด่านศุลกากรได้ ซึ่งจะสามารถช่วยให้ผู้นําของเข้าสามารถรับสินค้าได้ทันทีเมื่อเรือมาถึง (กรณียกเว้นการตรวจ) โดยได้รับความร่วมมือจากนายเรือ/ตัวแทนผู้รับมอบอํานาจจากนายเรือ/ตัวแทนเรือ หรือผู้ควบคุมอากาศยาน/ตัวแทนผู้รับมอบอํานาจจากผู้ควบคุมอากาศยาน/ตัวแทนอากาศยานในการจัดส่งรายงานอากาศยานเข้า ข้อมูลบัญชีสินค้าสําหรับอากาศยาน รายงานเรือเข้า และข้อมูลบัญชีสินค้าสําหรับเรือล่วงหน้ามายังระบบคอมพิวเตอร์ของกรมศุลกากร เพื่อให้ผู้นําของเข้าสามารถส่งข้อมูลใบขนสินค้าได้ล่วงหน้าก่อนเรือ/อากาศยานมาถึง และผู้นําของเข้าสามารถติดตามตามสถานะของการดําเนินการผ่านระบบ E-Tracking ของกรมศุลกากรเพื่อวางแผนล่วงหน้าในการรับมอบของเมื่อเรือ/อากาศยานมาถึงได้ทันที ซึ่งจะตอบโจทย์ความต้องการของผู้นําของเข้ากรณีมีความจําเป็นเร่งด่วน ทั้งนี้กระบวนการทางศุลกากรล่วงหน้าก่อนสินค้ามาถึง (Pre-Arrival Processing) จะมีผลบังคับใช้ในวันที่ 1 กุมภาพันธ์ 2561 สําหรับท่า/สนามบินที่เป็นด่านศุลกากรทั่วประเทศ ส่วนสํานักงานศุลกากรท่าเรือแหลมฉบัง จะมีผลบังคับใช้ ในวันที่ 1 มีนาคม 2561
กรมศุลกากรเชื่อมั่นเป็นอย่างยิ่งว่า กระบวนการทางศุลกากรล่วงหน้าก่อนสินค้ามาถึง (Pre-Arrival Processing) มีศักยภาพในระดับสูงที่จะเพิ่มความสะดวกในการปฏิบัติพิธีการศุลกากรให้กับผู้นําเข้า รวมทั้งมีความยืดหยุ่นที่จะพัฒนา ปรับเปลี่ยน และเพิ่มประสิทธิภาพของระบบให้ดียิ่งขึ้นไปอีกได้ สําหรับผู้ที่สนใจผู้กระบวนการดังกล่าวสามารถศึกษารายละเอียดเพิ่มเติมได้ที่ http://www.customs/go/th จากประกาศกรมศุลกากรที่ 5/2561 เรื่องกระบวนการทางศุลกากรล่วงหน้าก่อนสินค้ามาถึง (Pre-Arrival Processing) ลงวันที่ 10 มกราคม 2561